  Виталий Пронин Арлы быдэ Гурт удысъя но сиён-юонъя министерство фермеръёс пӧлын вожвылъяськон ялэ. Али нош ик устооссэ бырйиз, проектъёссылы грантъёс висъяз. Нимысьтыз пусъемын гурт кооператив кылдытӥсьёс.Туэ фермеръёс пӧлын грант люкылонъя комиссие ёросъёсысь 41 бизнес-проектъёс вуттэмын вал. Таосты сӥсъязы: котькудӥзлэсь учкизы, макем со юрттоз гуртсэс азинтыны, кӧня муртлы уж кылдоз. Озьы семьяен пудо вордӥсь фермеръёс пӧлысь 11-ез финалозь вуиз, таос радысь 7-езлы грант висъяны чакламын, быдӟалаез - быдэн 10 миллион манет. Ужаны кутскись 27 фермеръёс пӧлысь 13-ез тужгес устоен пусъемын, таослы висъяськоз  быдэн 3 миллион манет. Тужгес чупресэсь луизы алнашъёс - 4 фермеръёслы грантэн удалтӥз. Нялтас вераса, Алнаш районын тужгес трос фермеръёссы - оглом 60 пала лыдъясько. Куспазы вожвылъяськыса кадь тыршо. Пудо вордэм сяна, мыло-кыдо ужало музъем вылын но. Ю-нянь будэто, трос аръем турынъёс кизё - ваньзэ сое гуртоослы вузало, калыклы пудо сиён дасяны, бакчазэс гырыны юртто. Калыклэн угось возьёсты турнаса ветлэмез уггес поты ни - дасьсэ басьтыны капчигес, шуо.Гурт удысъя но сиён-юонъя министр Ольга Абрамова пусъемъя, проектъёсынызы тужгес паймытӥзы гурт кооперативъёс кылдытӥсь фермеръёс. Туэ соос 3 кузя вал, ваньзылы 12 миллион манет грант висъяны чакламын. Проектъёссы ёросэз но, шаерез но азинтыны бадӟым инъет сёто. Кылсярысь, Сьӧлта ёросысь «Новомоньинское» потребобщество йӧллэсь тросгес сиён-юон поттыны, цехсэ выльдыны малпа. Озьыен, гуртоослэсь тросгес йӧлзэс басьтыны быгатозы. Пичи Пурга ёросысь «Агро-Лидер» кооперативе огазеяськем фермеръёс бакча сиён возёнъя хранилищеез йылаз-пумаз вуттыны медо. Чакламын со 2 сюрс 400 тонналы. Алнашысь фермер Пётр Степанов котыре огазеяськизы Грак, Кизнер но Можга ёросъёсысь 9 фермеръёс, дэмен «Тойма» кооператив кылдытӥзы. Алнаш черкогуртын усьтыны медо пудо вандонъя но сӥльлэсь сиён лэсьтонъя цехъёс. Черкогуртысь вуж котельноез басьтӥзы но сое выльдон борды кутскизы ни. Ӵапак татчы ик 12 миллион манет грант мыноз. Туэ ар пумозь убойной цехез йылаз-пумаз вуттыны медо, нош вуоно арын колбаса, консерваос лэсьтонъя цех усьтыны чаклало. Кылем-мылемъёссы юнме медаз куштӥське шуыса, татын ик пунылы но коӵышлы сиён поттыны медо. Удмурт фермерлэн Пётр Степановлэн ужзэс вормонзылы осконъёсыз будо: ӟеч командаен ваньмыз пӧрмоз, шуэ со.Нош макем шумпотӥзы  пудо вандон цех кылдэмлы гуртоос. Алнаш котырысь ёросъёсын угось со воксё но ӧй вал.Ольга Абрамова пусъемъя, огазеяськон бордын - кужым. Кооператив кылдытыса ужасьёслы азьланяз но бадӟым саклык висъяськоз.Елена Сараматова    